**Περίληψη Διδακτορικής Διατριβής – Πολύζος Σωτήριος**

**Προτεινόμενος τίτλος: «**Η ρητορική ως μέσο διαχείρισης κρίσεων: το παράδειγμα επιλεγμένων *Λόγων* του Λιβανίου»

**Επόπτρια: Κάρλα Γραμματική, Αναπληρώτρια Καθηγήτρια Αρχαίας Ελληνικής Φιλολογίας (ΕΚΠΑ)**

Θέμα της προτεινόμενης διδακτορικής διατριβής είναι η εξέταση της ρητορικής αντιμετώπισης και χειραγώγησης των πολιτικών και κοινωνικών κρίσεων που έπλητταν την αντιοχειανή κοινωνία του δευτέρου ημίσεως του 4ου αι. μ.Χ. Μελετώντας μια σειρά από *Λόγους* του Λιβανίου που απευθύνονται κυρίως στους αυτοκράτορες Ιουλιανό και Θεοδόσιο Α΄ πειράται να ερευνηθεί το πώς ο *σοφιστής της πόλεως* αξιώνει μέσω της ρητορικής (και των στρατηγικών της) να προβάλλει τον εαυτό του ως παράγοντα σταθερότητας και αποσόβησης των κρίσεων επί τη βάσει δύο ισχυρών κλυδωνισμών που υπέστη η μητρόπολή του στην πολιτικά ταραγμένη δεύτερη πεντηκονταετία του τετάρτου μεταχριστιανικού αιώνα. Προκειμένου να επιτευχθεί μια ολιστική θεώρηση της ρητορικής της διαχείρισης κρίσεων συνεκτιμώνται επίσης –πέρα από τους προαναφερθέντες *Λόγους*– επιστολές και προγυμνάσματα του ρήτορα, καθώς και άλλες σύγχρονές του λογοτεχνικές μαρτυρίες για τα εν λόγω γεγονότα. Υπό αυτό το πρίσμα, η διατριβή θέτει ως απώτερο σκοπό:

1. να αναδειχθούν και να σχολιαστούν κοινά μοτίβα ή ρητορικοί τόποι που επιστρατεύονται σε κρίσιμες περιστάσεις,
2. να μελετηθούν οι διαφορετικές επικοινωνιακές στρατηγικές που χρησιμοποιούνται από τον ρήτορα ανάλογα με το θρησκευτικό πρόσημο του εκάστοτε αυτοκράτορα (δηλαδή ανάλογα με το αν είναι παγανιστής ή χριστιανός),
3. να διερευνηθούν οι επιδράσεις της ρητορικής παιδείας και των διδακτικών αντικειμένων της (π.χ. *μελετῶν*, *προγυμνασμάτων*) στην διάρθρωση των πολιτικών *Λόγων* του Λιβανίου,
4. να καταδειχθεί το κατά πόσο ανταποκρίνεται (ή όχι) ο ρήτορας στις συμβάσεις της Β΄ Σοφιστικής με το να απευθύνεται σε ηγεμόνες και να διατρανώνει ως αυτόκλητος εκπρόσωπος της πόλης του το δίκαιο των αιτημάτων του,
5. να προσκομισθούν επαρκή στοιχεία που να μπορούν να κάνουν λόγο για την ύπαρξη μιας ρητορικής της διαχείρισης και αποτροπής κρίσεων,
6. να σκιαγραφηθεί κατά το δυνατόν η περιρρέουσα ατμόσφαιρα της εποχής (πέρα από τις διάφορες προσπάθειες ρητορικής κατασκευής και αποκρυστάλλωσής της),
7. να δοθεί επίσης έμφαση στην κρίση ταυτότητας και την δυσφορία που προκαλεί σε προσωπικότητες, όπως ο Λιβάνιος, η μεταβολή των ισορροπιών στην ύστερη ρωμαϊκή αυτοκρατορία, η οποία συνεπιφέρει την καμπή του ελληνικού πολιτισμικού υποβάθρου και του πολυθεϊσμού ως αποτέλεσμα του ολοένα και περισσότερο εκχριστιανιζόμενου ύστερου ρωμαϊκού κράτους.